text: ब्रज में हरि होरी मचाई
  ब्रज में हरि होरी मचाई ॥ टेक
  इतते आवत कुँबरि राधिका , उतते कुँवर कन्हाई
  खेलत फाग परस्पर हिलमिल , यह सुख बरनि न जाई
  सु घरघर बजत बधाई ॥ ब्रज में .
  बाजत ताल मृदंग झांझ ढप , मंजीरा और शहनाई
  उड़ति अबीर कुमकुमा केसरि , रहत सदा ब्रज छाई ।
  मनो मघवा झरि लाई ॥ ब्रज में .
  राधाजू सैन दियौ सखियन को , झुण्ड झुण्ड जो धाई ।
  लपटिलपटि गई श्यामसुन्दर सौं , बरबस पकरि लैआई ॥
  लाल जू को नाच नचाई ॥ ब्रज में .
  लीन्हों छीनि पीताम्बर मुरली , सिर सों चुनरि ओढ़ाई ।
  बेंदी भाल नैनन बिच काजर , नकबेसर पहिराई ,
  मनो नई नारि बनाई ॥ ब्रज में .
  फगुआ लिये बिनु जानि न देहों , करिहौ कौन उपाई ।
  लहौं काढ़ि कसरि सब दिन की , तुम चितचोर कन्हाई ॥
  बहुत दिन दधि मेरी खाई ॥ ब्रज में .
  सुसकत हौ मुख मोरिमोरि तुम , कहाँ गयी चतुराई ।
  कहाँ गये वे सखा तुम्हारे , कहाँ जसोमति माई ॥
  तुम्हें किन लेति छुड़ाई ॥ ब्रज में .
  रासबिलास करत वृन्दावन , ब्रज बनिता जदुराई ।
  राधेश्याम जुगल जोरी पर , सूरदास बलि जाई ,
  प्रीत उर रहति समाई ॥ ब्रज में .
  
  पल्लै पड़ि गई बारह बीघा में
  पल्लै पड़ि गई बारह बीघा में लगा दई भुटिया ॥
  ससुर भी सोबै सास भी सोवें दै दै टटिया ।
  हम लाँगुर दोनों मैंड़ पै डोलें लै लै लठिया ॥
  पल्ले पड़ि गई .
  जेठ भी सोवै जिठानी भी सोवै दै दे टटिया ।
  हम लांगुर दोनों मैंड़ पर डोलें लै लै लठिया ॥
  पल्ले पड़ि गई .
  देवर भी सोवै दौरानी भी सोवै दै दै टटिया ।
  हम लांगुर दोनों मैंड़ पर डौलें लै लै लठिया ॥
  पल्ले पड़ि गई .
  बालम भी सोवै सौतन भी सोवे दै दै टटिया ।
  हम लांगुर दोनों मैंड पर डोलें लै लै लठिया ॥
  पल्ले पड़ि गई .
  
  कृष्ण ने कैसौ जुलम गुजारौ
  कृष्ण ने कैसौ जुलम गुजारौ , मेरी चूँदर पे रंग डारौ ॥ टेक
  रस्ता लई रोक हमारी , मारी भरभरकै पिचकारी ,
  उत्पात करौ है भारी , कीनी कैसी हुशियारी । लई अकेली
  घेर , न कीनी देर , श्याम गयौ आई , मो भोरी सखी की एक
  पेश नहीं खाई । गयौ पिछारी ते ऊधम करके मोते
  बजमारौ । मेरी . ॥ अब मोकूँ घर जानों , वहाँ लड़े सास
  सच मानो , जल्दी ते बताय बहानों , जाते मिले न मोय
  उरिहानो , चोली में पड़ गये दाग , तुरन्त गयौ भाग , कियौ
  छल यानै , ऐसौ जसुदा कौ लाल एक नहीं मानें । जब देखूँ
  तब खड़ौ अगारी , रस्ता रोक हमारौ ॥ मेरी . ॥ ये नित
  नये फैल मचावै , नांय दहसत मन में खावै , लै ग्वालन कू
  संग आवै , मेरे लाल गुलाल लगावै । कहते में आवै लाज ,
  कहूँ कहा आली , सखी सुन प्यारी । मेरौ लीनों अंग टटोर
  झटक लई सारी । रंग बिरंगी करी कुमकुमा तान बदन पै
  मारौ ॥ मेरी . ॥ अब सब मिल सलाह बनाऔ , मोहन कूँ
  यहाँ बुलाऔ , ज्वानी को मजा चखाओ , सब बदलौ लेऔ
  चुकाय सभी हरसाय , करौ जाकी ख्वारी , कर सोलह सिंगार
  हंसौ दै तारी । ‘नारायण घनश्याम’ भयौ घटघट कौ
  जानन हारौ ॥ मेरी . ॥
  
  नख पै धरि के श्री गिरिराज
  नख पै धरि के श्री गिरिराज , नाम गिरिधारी पायौ है ॥ टेक
  सुरपति पूजन बन्द करायौ , श्री गोवरधन कू पुजवाओ ॥
  नन्द बाबा और जसुदा मात , संग में बलदाऊ जी भ्रात ।
  सकल परिवारकुटुम लै साथ , करी पूजा विधि सौं निज हाथ ।
  दोहा एक रूप से पूजन है , एक ते रहे पुजाय ।
  सहस भुजा फैलाय के माँगमाँग के खाँय ॥
  सवा लाख मन सामग्री को भोग लगायौ है ॥ नख पै .
  ब्रजवासी ब्रज गोपी आई , वह पकवान डला भर लाईं ।
  चली कोई उल्टी पटिया पार , चली कोई इक द्रग अंजन सार ।
  कान में नथनी झलकेदार , नाक में करनफूल लिये डार ।
  दोहा उलटेसीधे अंग में , गहने लीने डार ।
  उलटे पहरे वस्त्र सब , उलटौ कर शृंगार ॥
  प्रेम मगन वश भईं बदन कौ होश गमायौ है ॥ नख पै .
  पूजा करि परिक्रमा दीनी , करि दण्डौती स्तुती कीनी ।
  सबन मिलि बोलौ जब जैकार , बढ़ौ सुरपति कौ क्रोध अपार ।
  मेघमालों से कहै ललकार , ब्रज कौ करि देउ पयिाढार ॥
  दोहा उमड़ घुमड़ि कर घेर ब्रज , उठी घटा घनघोर
  चमचम चमकै बीजुरी , चौंके ब्रज के मोर ॥
  मूसल धार अपार मेह सुरपति बरसायो है ॥ नख पै .
  ब्रजवासी मन में घबराए , कृष्ण चन्द्र के जौरें आए ।
  कोप इन्दर ने कीयो आज , सहाई को ब हो महाराज ।
  छोड़ि ब्रज कहाँ कू जामें भाज , आपके हाथ हमारी लाज ॥
  दोहा लाज आपके हाथ है , ब्रज को लेउ बचाय ।
  जो उपाय कछु ना करौ , पल में बज बहि जाय ॥
  श्री गिर्राज मुकुट बारे ने ध्यान लगायौ है ॥ नख पै .
  ब्रजवासिन मन धीर धरायौ , सबरौ ब्रज इकठौर बुलायौ ।
  लियो गोवरधन नख पै धार , दाऊ हल मूसर लियौ संभार ॥
  संग में गोपी , गऊ और ग्वारि , कियौ गिरि तले ब्रजविस्तार ॥
  दोहा सात रात और सात दिन , बरसै मेघ अघाय ।
  जैसे ताते तबे पै , बूँद छन्न ह्वै जाय ॥
  गोप करें आनन्द नाँय छींटा तक आयौ है ॥ नख पै .
  मधुरमधुर बाँसुरी बजाई , सब ब्रजमें आनन्द रह्यौ छाई ।
  इन्द्र ने नारद लियौ बुलाय , खबर तुम ब्रज की लाऔ जाय ।
  चले मुनि मृत्युलोक को धाय , ब्रज की लीला देखी आय ॥
  दोहा ब्रज की लीला देखके , उल्टौ कियौ पयान ।
  इन्द्रपुरी में जायकै , मुनि ने कियौ बखान ॥
  तीन लोक करतन के करता तै बैर बढ़ायै हे ॥ नख पै .
  इन्द्र ने इन्द्रासन छोड़ा , सुरभी श्याम बरनु घोड़ा ।
  चलौ अहरापति हाथी साथ , इन्द्र मन थररथरर थर्रात ।
  पहुँचौ जहाँ त्रिलोकी नाथ , इन्द्र ने आय नवायौ माथ ॥
  दोहा चरनन में वो गिर परौ , क्षमा करौ अपराध ।
  हे जगकर्ता आपकी , लीला अगमअगाध ॥
  घासीराम गोरधनवासी ने हरिजस गयौ है ॥ नख पै .
  
  शृंगार बसन्ती है
  श्याम श्याम सलौनी सूरत कौ सिंगार बसन्ती है ॥ टेक
  मोर मुकुट की लटक बसन्ती , चन्द्रकला की चटक बसन्ती
  मुख मुरली की मटक बसन्ती ।
  सिर पै पेच श्रवनकुण्डल छबिदार बसन्ती है ॥ श्यामा .
  माथे चन्दन लग्यौ बसन्ती , पट पीताम्बर कस्यौ बसन्ती
  मेरे मनमोहन बरयौ बसन्ती ।
  गुंजमाल गल सोहैं फूलन हार बसन्ती है ॥ श्यामा .
  कनक कडूला हस्त बसन्ती , चलै चाल अलमस्त बसन्ती
  पहर रहे हैं वस्त्र बसन्ती ॥
  रुनकझुनक पग नूपुर की झनकार बसन्ती है ॥ श्यामा .
  संग ग्वालन कौ गोल बसन्ती बजे चंग ढपढोल बसन्ती
  बोल रहे हैं बोल बसन्ती ॥
  सब सखियान में राधेजी सरदार बसन्ती है ॥ श्यामा .
  परम प्रेम परसाद बसन्ती , लगे रसीलौ स्वाद बसन्ती
  है रही सब मरियाद बसन्ती ॥
  ‘घासीराम’ नाम छीतरमल सार बसन्ती है ॥
  श्यामा श्यामा सलौनी सूरत कौ शृंगार बसन्ती है ॥
  
  नन्द के द्वार मची होरी
  बाबा नछ के द्वार मची होरी ॥ टेक
  कै मन लाल गुलाल मँगाई , कै गाड़ी केशर घोरी ।
  दस मन लाल गुलाल मँगाई , दस गाड़ी केशर घोरी । 1 ।
  कौन के हाथ कनक पिचकारी , कौन के साथ रंग की पोरी ।
  कृष्ण के हाथ कनक पिचकारी , मनसुख हाथ रंग की पोरी । 2 ।
  कै री बरस के कुँवर कन्हैया , कै री बरस राधा गोरी
  सात बरस के कुँवर कन्हैया , पाँच बरस की राधा गोरी । 3 ।
  घुटुवन कीच भई आँगन में , खेलैं रंग जोरी जोरी
  चन्द्रमुखी भजु बालकृष्ण छवि बाबा नंद खड़े पोरी । 4 ॥
  
  अचक आय अँगुरी पकरी
  जाने कैसी करी अचक आय अँगुरी पकरी ॥ टेक
  अँगुरी पकर मेरी पहुँचौ पकर्यौ ,
  अब कित जाऊँ गिरारौ सकरौ ।
  मिलवे की लागी धक री ॥ जानै .
  जो सुनि पावेगी सास हमारी ,
  नित उठि रार मचावेगी भारी ।
  मोतिन सौं भरी माँग बिगरी ॥ जानै .
  श्री मुख चन्द्र कमरिया बारौ ,
  सालिगराम प्रानन कौ प्यारौ ।
  अन्तर कौ कारौ कपटी ॥ जानै .
  
  सामन आयौ अम्मा मेरी
  सामन आयौ अम्म मेरी सुहावनो जी ,
  एजी कोई सब सखि झूलति बाग । 1 ।
  चन्दन पटुली अम्मा बनवाय दे री ,
  एजी कोई रेशम डोरि मंगाय । 2 ।
  मैं भी झूलूँ अम्मा चंपाबाग में जी ,
  एजी कोई जाऊँ सहेलियन साथ । 3 ।
  इतनी सुनि के बोली माता मल्हनदे जी
  एजी बेटी सुनले मेरी बात । 4 ।
  आल्हाऊदल बेटी घर हैं नहीं जी
  एजी कोई जूझि गयौ मलिखान । 5 ।
  बारौ सौ भैया तेरौ ब्रह्माजीत है जी ।
  ऐजी कोई कौन झुलावे बेटी मेरी आज । 6 ।
  जो सुनि पावे बेटी पृथ्वीराज है री
  एजी कोई कोपि चढ़ेंगे चौहान । 7 ।
  डोला तो लै जाय बेटी तेरौ बाग तेही ,
  एजी कोई बिगर जाय सब बात । 8 ।
  जो घर होते बेटी आल्हा ऊदल से जी
  एजी तोय देते बाग झुलाय । 9 ।
  मानि कही तो बेटी घर झूलि ले री ।
  एजी कोई सामन लेउ मनाय । 10 ।
  
  आज बिरज में होरी रे रसिया
  आज बिरज में होरी रे रसिया ॥ टेक
  होरी रे रसिया , बरजोरी रे रसिया ॥ आज .
  कौन के हाथ कनक पिचकारी ,
  कौन के हाथ कमोरी रे रसिया ॥ आज .
  कृष्ण के हाथ कनक पिचकारी ,
  राधा के हाथ कमोरी रे रसिया ॥ आज .
  अपनेअपने घर से निकसीं ,
  कोई श्यामल , कोई गोरी रे रसिया ॥ आज .
  उड़त गुलाल लाल भये बादर ,
  केशर रंग में घोरी रे रसिया ॥ आज .
  बाजत ताल मृदंग झांझ ढप ,
  और नगारे की जोड़ी रे रसिया ॥ आज .
  कै मन लाल गुलाल मँगाई ,
  कै मन केशर घोरी रे रसिया ॥ आज .
  सौ मन लाल गुलाल मगाई ,
  दस मन केशर घोरी रे रसिया ॥ आज .
  ‘चन्द्रसखी’ भज बाल कृष्ण छबि ,
  जुगजुग जीयौ यह जोरी रे रसिया ॥ आज .
  
  होरी खेलन आयो स्याम
  होरी खेलन आयो श्याम , आज याए रंग में बोरो री
  आज याए रंग में बोरो री , आज याए रंग में बोरो री
  याकी हरे बाँस की बाँसुरिया , याए तोरि मरोरो री . . .
  होरी खेलन आयो श्याम . . .
  
  सपने में आए भरतार
  सपनौ तौ देखौ बहना मेरी रात में जी
  ऐजी कोई सपने में आये भरतार ॥ 1 ॥ सपनौ तौ .
  घोड़ा है बाँधो बहना मेरी थान पै री
  ऐरी मेरे आये हैं महल मझार ॥ 2 ॥
  पाँचों उतारे पियाजी ने कापड़े जी
  एजी कोई खोलि धरे हथियार ॥ 3 ॥
  अचकपचक तो पलका पै पग धरौजी
  ऐजी मैं लीनी झटकि जगाय ॥ 4 ॥
  उंगली पकरि के बैठी मोय कर लई जी
  एजी कोई हँसि हँसि पूछी बात ॥ 5 ॥
  प्रेम तौ बाढ़ौ जागो रस काम कौ जी
  ऐसी मेरे डाली है गले में बाँह ॥ 6 ॥
  इतने ही में नैना मेरे खुल गये जी
  एजी यहाँ ते कित गये दाबादार ॥ 7 ॥
  कहनि सुननि तो बहना कछु ना भई री
  एजी कोई रूठि गये भरतार ॥ 8 ॥
  प्यारे पिया बिन बहना कल ना पड़े जी ,
  एजी मोय सामन नाँहि सुहाय ॥ 9 ॥
  कर्म लिखौ सो बहना मेरी है गयो री
  एजी जाकौ कोई नाहैं मेंटनहार ॥ 10 ॥
  
  चल्यौ अइयौ रे श्याम मेरे पलकन पे
  चल्यौ अइयौ रे श्याम मेरे पलकन पे चल्यौ अइयो रे ॥ टेक
  तू तो रीझौ मेरे नवल जीवना , तू तौ . . .
  मैं रीझी तेरे तिलकन पै , तेरे तिलकन पै ॥ चल्यौ .
  तू तौ रीझौ मेरी लटक चाल पै , तू तौ . . .
  मैं रीझी तेरी अलकन पै , तेरी अलकन पै ॥ चल्यौ .
  ‘पुरुषोत्तम’ प्रभु की छबि निरखे , पुरुषोत्तम . . .
  अबीर गुलाल की झलकन पै , अरी झलकन पै । चल्यौ .
  
  ऐसी को खेले तोसे होरी
  ऐसी को खेले तोसे होरी ॥ टेक
  बारबार पिचकारी मारत , तापै बाँह मरोरी । ऐसी .
  नन्द बाबा की गाय चराबो , हमसे करत बरजोरी ।
  छाछ छीन खाते ग्वालिन की , करते माखन चोरी । ऐसी .
  चोबा चन्दन और अरगजा , अबीर लिये भर झोरी ।
  उड़त गुलाल लाल भये बादर , केसरि भरी कमोरी । ऐसी .
  वृन्दावन की कुंज गलिन में , पावौं राधा गोरी
  ‘सूरदास’ आश तुम्हरे दरश की , चिरंजीवी ये जोरी । ऐसी .
  
  मेरौ वारौ सौ कन्हैंया
  मेरौ बारौ सो कन्हैंया कालीदह पै खेलन आयो री ॥ टेक
  ग्वालबाल सब सखा संग में गेंद को खेल रचायौरी ॥ मेरौ .
  काहे की जाने गेंद बनाई काहे को डण्डा लायौरी ॥ मेरौ .
  रेशम की जानें गेंद बनाई , चन्दन को डण्डा लायौरी । मेरौ .
  मारौ टोल गेंद गई दह में गेंद के संग ही धायौरी ॥ मेरौ .
  नागिन जब ऐसे उठि बोली , क्यों तू दह में आयौरी ॥ मेरौ .
  कैं तू लाला गैल भूलि गयो , कै काऊ ने बहकायौरी ॥ मेरौ .
  कैसे लाला तू यहाँ आयो , कैं काऊ ने भिजवायोरी ॥ मेरौ .
  ना नागिन मैं गैल भूल गयो , ना काऊ ने बहकायौरी ॥ मेरौ .
  नागिन नाग जगाय दे अपनों याहीकी खातिर आयौरी ॥ मेरौ .
  नाँय जगाये तो फिर कहदे ठोकर मारि जगायौरी ॥ मेरौ .
  हुआ युद्ध दोनों में भारी , अन्त में नाग हरायौ री ॥ मेरौ .
  नाग नाथि रेती में डारौ फनफन पे बैंन बजायौरी ॥ मेरौ .
  रमनदीप कूँ नाग भेज दियौ फनपै चिन्ह लगायौरी ॥ मेरौ .
  ‘घासीराम’ ने रसिया कथिके , भर दंगल में गायौरी ॥ मेरौ .
  
  लग रही आस करूँ ब्रजवास
  लग रही आस करूँ
  भजन करूँ और ध्यान धरूँ , छैया कदमन की मैं ॥
  सदा करूँ सत्संग मण्डली सन्त जनन की मैं ॥ लग .
  पलकन डगर बुहार रेणुका ब्रज गलियन की मैं ।
  अभिलाषी प्यासी रहें अँखियां हरि दरसन की मैं ।
  भूख लगै घरेघर तै भिक्षा करूं द्विजन की मैं ।
  गंगाजल में धोय भेट धरूँ नन्दनन्दन की मैं ॥
  शीतल प्रसादहि पाय करूँ शुद्धी निज मन की मैं ।
  सेवा में मैं सदा रहूँ नित ब्रज भक्तन की मैं ॥
  ब्रज तज इच्छा करूँ नहीं बैकुण्ठ भवन की मैं ।
  ‘घासीराम’ शरण पहुँचे गिरिराजधरन की मैं ॥
  
  मृगनैनी तेरौ यार
  मृगनैनी तेरौ यार नवल रसिया , मृगनैनी ॥ टेक
  बडत्रीबड़ी अँखियन नैनन कजरा 2
  तेरी टेड़ी चितवन मेरे मन बसिया ॥ मृगनैनी .
  अतलस को याकौ लँहका सोहै 2
  झूमक सारी मेरे मन बसिया , मेरे मन . . . ॥
  छोटीछोटी अंगुरिन मूंदरी सोहै ।
  याके बीच आरसी मन बसिया , ओ मन . . . ॥ मृगनैनी .
  बाँह बरा बाजूबन्द सोहै 2
  हियरे हार दिपत छतिया , ओ दिपत ॥
  रंगमहल में सेज बिछाई 2
  यापै लाल पलंग पँचरंग तकिया , ओ पचरंग . . . ॥ मृगनैनी .
  ‘पुरुषोत्तम प्रभु’ देख विवश भये 2
  सबै छाँड़ि ब्रज में बसिया , ओ ब्रज में . . . ॥ मृगनैनी .
  
  गोरे-गोरे गालों पै जंजीर
  गोरे गालों पै जंजीरौ मति डारै लाँगुरिया ॥ टेक
  ससुर सुनें तो कुछ ना कहेंगे ,
  सास देख देगी तसिया ॥ गोरे गालों पै .
  जेठ सुनें तो कुछ न कहेंगे ,
  जिठनी देख देगी तसिया ॥ गोरे गालों पै .
  देवर देखे तो कुछ ना कहेंगे ,
  दौरानी देख देवै तसिया ॥ गोरे गालों पै .
  नन्दोई सुनें तो कुछ न कहेंगे ,
  ननद देख देगी तसिया ॥ गोरे गालों पै .
  
  वृन्दावन श्याम मची होरी
  वृन्दावन श्याम मची होरी । टेक
  बाजत ताल मृदंग झांझ ढप , बरसत रंग उड़त रोरी ॥
  कित ते आये कुंवर कन्हैंया , कितते आई राधा गोरी ।
  गोकुल ते आये कुँवर कन्हैंया , बरसाने सेस राधा गोरी ॥
  कौन के हाथ कनक पिचकारी , कौन के हाथ अबीर झोरी ।
  कृष्ण के हाथ कनक पिचकारी , राधा के हाथ अबीर झोरी ॥
  अबीर गुलाल की धूम मची है , फेंकत है भरिभरि झोरी ।
  ‘सूरदास’ छबि देख मगन भये , राधेश्याम जुगल जोरी ॥
  
  ग्वालिन करि दे मौल दही कौ
  ग्वालिन करि दै मोल दही कौ मोकूमाखान तनक चखाय ॥ टेक
  सुन गोरी बरसाने वारी ,
  नेंक चखाय दै माखन प्यारी
  आज मान लै बात हमारी ।
  मटुकी के दरसन करबाय दे , क्यों राखी दुबकाय ॥ 1 ॥
  नाय तौ आज समझ ले मन में ,
  काऊ दिन हाथ परैगी बन में ,
  सबरी कसर निकरूँ छिन में ,
  लकुटी मार फोर दऊँ मटकी , लउँगो दान चुकाय ॥ 2 ॥
  साँच समझलै नाहै धोखौ ,
  जा दिन मेरौ लग जाय मोकौ ,
  दही तेरौ बिकवाय दउँ चोखौ ।
  चारी करें ाज तेरे घर में पहले दउँ जताय ॥ 3 ॥
  पनघट पै भरवे जाय पानी ,
  मोय तेरी गागरि लुढ़कानी ,
  यही हमारी रीति पुरानी ।
  अबहु समझि ‘श्याम’ समझावै , फिर पाछे पछताय ॥ 4 ॥
  
  होरी खेलन आयौ श्याम
  होरी खेल आयौ श्याम , आज याहि रंग में बोरौ री ॥
  कोरेकोरे कलश मँगाओ , रंग केसर घोरौ री ।
  रंगबिरंगौ करौ आज कारे तो गौरौ री ॥ होरी .
  पार परौसिन बोलि याहि आँगन में घेरौ री ।
  पीताम्बर लेओ छीनयाहि पहराय देउ चोरौ री ॥ होरी .
  हरे बाँस की बाँसुरिया जाहि तोर मरोरौ री ।
  तारी देदै याहि नचावौ अपनी ओड़ौ री ॥ होरी .
  ‘चन्द्रसखी’ की यही बीनती करै निहोरौ री ।
  हाहा खाय परै जब पइयां तब याहि छोरौ री ॥ होरी .
  
  मेरी मटुकी फोरी री
  जसोदा तेरे लाला ने मेरी मटुकी फोरी री ॥ टेक
  हम दधि बेचन जात वृन्दावन मिलि ब्रज गोरी री ।
  गैल रोकि के ठाड़ौ पायौ , कीनी झकझोरी री ॥
  दही सब खाय मटुकिया फोरी बाँह मरोरी री ।
  लै नन्दरानी हमने तिहारी नगरी छोड़ी री ॥
  चोरी तो सब जगह होय तेरे ब्रज में जोरी री ।
  नाम बिगारौ तिहारौ याने बेशरमाई ओढ़ी री ।
  सारी झटक मसक दई चोली , माला तोरी री ।
  कहै ‘शिवराम’ चिपकारी भरिकें खेलौ होरी री ॥
  
  आज ठाड़ो री बिहारी जमुना तट पे
  आज ठाड़ो री बिहारी जमुना तट पे
  मत जइयो री अकेली कोई पनघट पे
  आज ठाड़ो री बिहारी जमुना तट पे . . .
  
  अतिकौ पिवइया सुलफा गाँजे कौ
  रे लँगुरिया अति कौ पिवइया सुलफा गाँजे कौ ,
  जाकी खोल दऊँगी मैं पोल ॥ लँगुरिया .
  मेरौ झूमर बेच सुलफा ले आयौ .
  और हरवा कौ करि आयौ मोल ॥ लँगुरिया .
  मेरे हरवा कूँ बेच सुलफाा ले आयो ,
  और पेन्डल कौ करि आयौ मोल ॥ लाँगुरिया .
  इसी तरह जेवरों के नाम लेते जाते हैं
  जाने सभी कुछ बेचौ सुलफा गाँजे कूं
  और मोसे है बोलत बोल ॥ लँगुरिया .
  
  वारे लाँगुरिया रुक मत जइयौ
  वारे लाँगुरिया रुक मत जइयो कहूँ गैल में ॥ टेक
  तोय दऊँ पहले ही बतलाय ॥ लाँगुरिया .
  वारे लाँगुरिया जो रुकि गयौ कहुँ गैल में ,
  फिर तौ लेगौ देर लगाय ॥ लाँगुरिया .
  वारे लाँगरिया मोय आदत तेरी नहीं भावत है ,
  तू तो सुन लै रे चितलाय ॥ लाँगुरिया .
  वारे लाँगुरिया मैंने बोली जात करौली की ,
  हम तौ दरस करेंगे वहाँ जाय ॥ लाँगुरिया .
  वारे लाँगुरिया गोद मेरी देखि सूनी है ,
  अब मैया तो देगी भराय ॥ लाँगुरिया .
  
  ऐसे कपटी श्याम
  ऐसे कपटी श्याम कुंजन बन छोड़ चले उधो ३
  जो मैं होती जल की मछरिया
  श्याम करत स्नान चरण गह लेती मैं उधो ऐसे कपटी 2
  जो मैं होती चन्दन का बिरला
  श्याम करत श्रृंगार मैथ बिच रहती मैं उधो ऐसे कपटी 2
  जो मैं होती मोर की पांखी
  श्याम लगाते मुकुट मुकुट बिच रहती मैं उधो ऐसे क पटी 2
  जोमें होती तुलसी का बिरला
  श्याम लगाते भोग थल बिच रहती मैं उधो ऐसे कपटी 2
  जो मैं होती बांस की पोली
  श्याम छेड़ते राग अधर बिच रहती मैं उधो ऐसे कपटी2
  जो मैं होती बन की हिरनिया
  श्याम चलते बाण प्राण तज देती मैं उधो ऐसे कपटी 2
  
  सुन मेरी मैया, मैं पडूँ तेरे पैंया
  सुन मेरी मैया , मैं पडूँ तेरे पैंया ,
  मेरो छोटौ सौ काम कराय दै ,
  राधा गोरी से ब्याह रचाय दै ।
  राधासी गोरी मेरे मन में बसी है ,
  ग्वाल उड़ावे नहीं मेरी हँसी है ।
  मौकूँ छोटीसी दुल्हनियाँ लाय दै ,
  अपने हाथों से दुल्हा बनाय दै ॥ सुन .
  सेवावो मैया तेरी रोज करेगी ,
  जोड़ी तो मैया मेरी खूब जमेगी ।
  नन्द बाबा कूँ तू नेंक समझाय दै ,
  दाऊ भैया कूँ नेंक संग पठाय दै ॥ सुन .
  गाँव बरसानी जाकौ सब जग जाने ,
  गाय न चराऊं तेरी तू न मेरी मानें ।
  अब सोमनाथ काऊँ कूँ पठाय दै ,
  रमेश भैया कूँ तू बुलवाय दै ॥
  मेरो छोटौ सौ काम कराय दै ,
  राधा गोरी से ब्याह रचाय दै ॥
  
  देवी मैया के दरस कूँ
  देवी मैया के दरस कूँ घर से निकरौ लाँगुरिया ॥ टेक
  माथे तिलक सिंदूर कौ रे टोपी पहरी लाल ,
  पीरे कुरता पै पड़ी रे गल फूलन की माल ॥ देवी .
  झण्डा सोहै हाथ में रे बाजत मुख से बैन ,
  काजर कटीली डार कै री खूब चलावत सैन ॥ देवी .
  मेंहदी रच रही हाथ में रे घड़ी कलाई सोह ,
  ठुमक 2 कै वो चलै री दिल कूँ लेवे मोह ॥ देवी .
  जोगिन ठाड़ी राह में रे भरिभरि देखै नैन ,
  मन तिरपत हे गयौ हमारौ ऐसी उसकी कैन ॥ देवी .
  
  रुपया खरच कू रख लीजो
  बारे लाँगुरिया रुपया खरच कू रख लीजो ,
  मैंने बोली है करौली की जात ॥ लँगुरिया .
  बारे लाँगुरिया चम्पा की मैयाहू जावैगी ,
  और सुन्दर की कर गई बात ॥ लँगुरिया .
  बारे लाँगुरिया साड़ी तौ लादै नायलौन की
  जामें चमकैं जोबन गात ॥ लँगुरिया .
  बारे लाँगुरिया गोटा किनारी वापै लगवाऊँ ,
  चाहे उठ जाँय पाँच के सात ॥ लँगुरिया .
  वारे लाँगुरिया गोद मेरी तो सूनी है ,
  अब जाय मांगूगी देवी मात ॥ लँगुरिया .
  वारे लाँगुरिया मन में तू शंका कछु न रखियो
  वहाँ पै जो माँगे ‘प्रभु’ पात ॥ लँगुरिया .
  
  राधा रंगीली मेरो नाम
  राधा रंगीली मेरो नाम
  श्याम रे आइ जइयो
  जमुना किनारे मेरी ऊँची हवेली
  मैं ब्रज की गोपिका नवेली
  बरसानो मेरो गाम
  कि बंसी बाजाइ जइयो
  राधा रंगीली मेरो नाम
  श्याम रे आइ जइयो
  
  आई हरि जु की पौढी
  आई हरि जु की पौढी , बधाए लाई मालनिया ।
  आई हरि जु की पौढी , बधाए लाई मालनिया ॥
  हरे –हरे गोबर अँगना लिपाए , मालनिया ,
  मोतियन चौक पुराए , सुघडपति मालनिया ।
  कुम्भ कलश अमरत भर लाई , मालनिया ,
  अमुवा की डार झकोरी , सुघडपति मालनिया ।
  इन चौकन रानी के ईसरदासजी घर के पुरुष सदस्यों के नाम बैठे मालनिया ,
  संग सजन की जाई , सुघडपति मालनिया ।
  बहन भानजी करें आरतो , मालनिया ,
  झगडत अपनो नेग , सुघड्पति मालनिया ।
  देत असीस चलीं घरघर को , मालनिया ,
  जिएं तेरे कुवँर कन्हाई , सुघडपति मालनिया ।
  रहे तेरो अमर सुहाग , सुघडपति मालनिया ।
  आई हरि जु की पौढी , बधाए लाई मालनिया ॥
  
  माखन की चोरी छोड़ि कन्हैंया
  अरे माखन की चोरी छोड़ि कन्हैंया ,
  मैं समझाऊँ तोय ॥ टेक ॥
  बरसाने तेरी भई सगाई , नित उठि चरचा होय ।
  बड़े घरन की राज दुलारी , नाम धरैगी मोय ॥
  अरे माखन की . ॥
  मोते कहै मैं जाऊँ गइयन पै , रह्यौ खिरक पै सोय ।
  काऊँ ग्वालिन की नजर लगी या दई कमरिया खोय ॥
  अरे माखन की . ॥
  माखनमिश्री लै खावे कूँ क्यों है सुस्ती तोय ।
  कहि तो बंशी नई मँगाय दउँ कहि दै कान्हा मोय ।
  अरे माखन की . ॥
  नौलख धेनु नन्द बाबा के नित नयो माखन होय ।
  फिर भी चोरी करत श्याम तैनें लाजशरम दई खोय ॥
  अरे माखन की . ॥
  ब्रजवासी तेरी हँसी उड़ावें घरघर चरचा होय ।
  तनक दही के कारन लाला लाज न आवै तोय ॥
  अरे माखन की . ॥
  
  होरी खेली न जाय
  नैनन में पिचकारी दई , मोय गारी दई ,
  होरी खेली न जाय , होरी खेली न जाय ॥ टेक
  क्यों रे लँगर लँगराई मोते कीनी , ठाड़ौ मुस्काय ॥ होरी .
  नेक नकान करत काहू की , नजर बचावै भैया बलदाऊ की ।
  पनघट सौ घर लौं बतराय , घर लौं बतराय ॥ होरी .
  औचक कुचन कुमकुमा मारै , रंग सुरंग सीस ते ढारै ।
  यह ऊधम सुनि सासु रिसियाय , सुनि सासु रिसियाय ॥ होरी .
  होरी के दिनन मोते दूनौ अटकै , सालिगराम कौन याहि हटकें ।
  अंग लिपटि हँसि हा हा खाय ॥ होरी .
  
  इकली घेरी बन में आय
  इकली घेरी बन में आय श्याम तैनें कैसी ठानी रे ॥ टेक
  श्याम मोय वृन्दान जानौ , लौट कैं बरसाने आनौ ।
  मेरे कर जोरी की मानो ।
  जो मोय होय अबेर लड़े घर नन्दजिठानी रे ॥ इकली . . .
  ग्वालिनी मैं समझाऊँ तोय , दान तू दधि कौ देजा मोय ।
  तभी ग्वालिन जाने दऊँ तोय ।
  जो तू नाहीं करै होय तेरी ऐंचातानी रे ॥ इकलीकृ
  दान हम कबहूँ नाँय दीयौ , रोक मेरौ मारग क्यों लीयौ ।
  बहुत सौ ऊधम तुम कीयौ ।
  आज तलक या ब्रजमें ऐसौ कोई भयो न दानी रे ॥ इकली .
  ग्वालिनी बातन रही बनाय , ग्वाल बालन कू लउँ बुलाय ।
  तेरौ सब दधि माखन लुटि जाय
  इठलावै तू नारि , छाय रही तोकू ज्वानी रे ॥ इकली . . .
  कंस राजा पर करूँ पुकार , पकर बँधवाय दिवाऊँ मार ।
  तेरी सब ठकुराई देय निकार ।
  जुल्म करे न डरे तके तू नारि बिरानी रे ॥ इकली . . .
  कंस का खसम लगै तेरौ , मार के कर दउँगो केरौ ।
  वाई कूँ जन्म भयो मेरौ ।
  करूँ कंस निर्बंस मैंट दउँ नाम निशानी रे ॥ इकली . . .
  आय गए तने में सब ग्वाल , पड़े आँखन में डोरा लाल ।
  झूम के चलें अदाँ की चाल
  लुट गई ग्वालिन मारग में , घर गई खिसियानी रे ॥ इकली . . .
  करी लीला जो श्यामाश्याम , कौन वरनन कर सकै तमाम ।
  करूँ बलिहार सभी ब्रजधाम ।
  कहते ”घासीराम“ नन्द कौ है सैलानी रे ॥ इकली . . .
  
  रचौ-रचौ है वृन्दावन रास
  रचौ रचौ है वृन्दावन रास
  लँगुरिया चलै तो दर्शन कर आमें ॥ टेक ॥
  है कौन गाँव रानी राधिका ,
  तो कौन गाँव घनश्याम ॥ लँगुरिया चलै .
  बरसाने की रानी राधिका ,
  तौ नन्दगाँव घनश्याम ॥ लँगुरिया चलै .
  कौन वरन की रानी राधिका ,
  तौ कौन बरन घनश्याम ॥ लँगुरिया चलै .
  गोरे बरन की रानी राधिका ,
  तौ श्याम बरन घनश्याम ॥ लँगुरिया चलै .
  पहने कहा है रानी राधिका ,
  और कहा पहने घनश्याम ॥ लँगुरिया चलै .
  लाल चुंदरिया राधे पहने है ,
  तौ पीताम्बर घनश्याम ॥ लँगुरिया चलै .
  कहा करत है रानी राधिका ,
  तौ कहा करत घनश्याम ॥ लँगुरिया चलै .
  निरत करत है रानी राधिका ,
  और मुरली बजावै घनश्याम ॥ लँगुरिया चलै .
  
  चिडिया चटाचट बोले
  चिडिया चटाचट बोले , पटापट बोले ,
  बधायो मेरे अँगना में डोले ॥ 2
  पहलो बधायो ससुर घर आयो ,
  सासु न मुख से बोले , बधायो मेरे अँगना में डोले ॥ चिडिया . . .
  दूजो बधायो जेठ . . .
  
  कान्हा बरसाने में आय जैयो
  कान्हा बरसाने में आए जैयो , बुलाय गई राधा प्यारी
  कान्हा बरसाने में आए जैयो , बुलाय गई राधा प्यारी
  बुलाय गई राधा प्यारी , बुलाय गई राधा प्यारी . . . . . . .
  कान्हा बरसाने में आए जैयो , बुलाय गई राधा प्यारी
  कान्हा माखन मिश्री खाय जैयो , बुलाय गई राधा प्यारी
  कान्हा बरसाने में आए जैयो , बुलाय गई राधा प्यारी
  बुलाय गई राधा प्यारी , बुलाय गई राधा प्यारी . . . . . . .
  
  मैं नाहीं दधि खायौ
  मैया मैं नाहीं दधि खायौ , मोय झूठो दोष लगायौ ॥ टेक ॥
  ये ग्वालन जुरिमिलि के मैया , मोकू नाच नचाती हैं ।
  दे दे तारी हँसे और मोय बकनी बात सिखाती हैं ॥
  लीनौ पकरि मोय वन वन में जो कहुँ अकेलौ पायौ ॥ मैया .
  जो मैं आयो भाजि तो मैया ये मन में खिसियाती हैं ।
  तंग कराइबे मोकू ये झूठौ उरहानौ लाती हैं ॥
  इनके संग तनकहू मैंने ऊधम नहीं मचायौ ॥ मैया .
  जो तू मानें झूठ पूछ लैं मनसुख मेरौ गवाही है ।
  कब लूटौ मैंने दधि इनको झूठी बात बनाई है ॥
  हैं मदमाती ज्वानी में ये अपनों ऐब छिपायौ ॥ मैया .
  कैऊ दिना या चिमिचिमयाने मैया मोकूँ मारौ है ।
  पूछ ले याते मैया तू अरी मैंने कहा बिगारौ है ।
  ‘घासीराम’ ने दंगल में रसिया ये कथिके गायौ ॥ मैया .
  
  रंग में रँग दई
  रंग में रँग दई बाँह पकरि लई , लाजन मर गई होरी में ,
  इकली भाज दई होरी में , हुरमत लाज गई होरी में ॥ रंग .
  चूँदर रंग बोरी होरी में , पिचकारी मारी होरी में ,
  ह्वैके स्याम निसंक अंक भुज भरि लई होरी में । रंग में .
  गाल गुलाल मल्यौ होरी में , मोतिन लर तोरी होरी में ,
  लोक लाज खूँटी पे कान्हा धर दई होरी में । रंग में .
  बरजोरी कीन्ही होरी में , ऐसी बुरी भई होरी में ,
  ‘घासीराम’ पीर सब तन की हर लई होरी में । रंग में .
  
  मेरी दीनी है मटुकिया फोर
  मेरी दीनी है मटुकिया फोर जसौदा तेरे लाला ने ॥ टेक ॥
  दधिकी मटकी सिर पर धरकर मैं उठधाई बड़े भीर ।
  लूटलूट दधि मेरौ खायौ मटुकी तो दीनी फोर ॥ जसोदा .
  मटुकी की तो मटकी फोरी बइयाँ दई मरोर ।
  मोसे कहै मेरे संग नाचदै कर बिछुअन घनघोर ॥ जसोदा .
  इत जाऊँ तो जमुना गहरी ऊँची लेत हिलोर ।
  इत जाऊँ तो निकसन दैं न ग्वाल बड़े ही कठोर ॥ जसोदा .
  मोय अकेली जान कै कान्हा बहुत दिखाबे जोर ।
  कहा करूँ कित जाऊँ याने करकर डारी तोर ॥ जसोदा .
  नाम बिगारौ तिहारौ याने ली बेशरमाई ओढ़ ।
  साड़ी झटकि मसिक दई चोली माला दीनी तोड़ ॥ जसोदा .
  
  तेरे माथे मुकुट विराज रह्यौ
  श्री गोवर्धन महाराज , महाराज
  तेरे माथे मुकुट बिराज रह्यौ
  तौपे पान चढ़े , तौपे फूल चढे़ , तो पै पान . . .
  और चढ़े दूध की धार , हाँ धार । तेरे माथे .
  तेरे गले में कण्ठा सोह रह्यौ , तेरे गले में . . .
  तेरी झाँकी बनी विशाल , विशाल ,
  तेरे माथे मुकुट विराज रह्यौ । श्री .
  तेरी झाँकी बनी विशाल , विशाल ,
  तेरे माथे मुकुट बिराज रह्यौ । श्री .
  तेरी सात कोस की परिक्रमा , तेरी सात . . .
  चकलेश्वर है विश्राम , विश्राम
  तेरे माथे मुकुट बिराज रह्यौ ॥ श्री .
  
  लाँगुरिया
  रे लँगुरिया कमरा में भारी डाकौ पर गयौ ॥ टेक
  कोई पर गयौ आधी रात ॥ लँगुरिया
  मेरे ससुर गये देवी परसन कू ,
  चाहे सास भलेई लुटि जाय ॥ लँगुरिया
  मेरे जेठ गये देवी जात कूँ ,
  चाहे जिठानी भलेई लुटि जाय ॥ लँगुरिया
  मेरे देवर गये देवी जात कूँ ,
  चाहे दौरानी भलेई लुटि जाय ॥ लँगुरिया
  .
  .
  .
  ऐसे ही नाम लेते जाते हैं ।
  
  दर्शन कूँ आनाकानी मत करै
  वारे लाँगुरिया दर्शन कूँ आनाकानी मत करै ,
  मैंने बोली है करौली की जात ॥ लँगुरिया .
  वारे लाँगुरिया नैनन सुरमा मैंने सार कै ,
  कोई बिन्दी लगाय लई माथ ॥ लँगुरिया .
  वारे लाँगुरिया हाथन में कंगन मैंने पहिर लगये ,
  और मेंहदीउ लगाय लई हाथ ॥ लँगुरिया .
  वारे लाँगुरिया साड़ी तो पहिरी टैरालीन की ,
  कोई साया तौ जामें चमकत जात ॥ लँगुरिया .
  वारे लाँगुरिया कौन की सीख लई मान कै ,
  जो करवे चले नाँय जात ॥ लँगुरिया .
  वारे लाँगुरिया रूपया खरच कूँ मैंने रख लीने ,
  तू तो निधरक चल ‘प्रभु’ साथ ॥ लाँगुरिया .
  
  तुम भजन संभरि के गाना
  गाना हो तुम भजन संभरि के गाना २
  बावन अक्षर हैं ओलम के
  इनके पास मतीं जाना
  तीन लोक औ चौदह भुवन हैं
  तिनके पार चले जाना
  इनके भीतर जो तुम आये
  पकरें दोऊ काना हो
  तुम भजन संभरि के गाना . . .
  
  मैया जब मैं घर से चलूँ
  मैया जब मैं घर से चलूँ बुलामें घर में ग्वालिन मोय ॥
  अचक हाथ कौ झालौ देकै , मीठी बोलें देवर कह कैं ।
  निधरक है जाँय साँकर देके ॥
  दोहा झपट उतारें काछनी , मुरली लेंय छिनाय ।
  मैं बालक ये धींगरी , मेरी कहा बसाय ॥
  आपहु नाचैं मोय नचावें , कहा बताऊँ तोय ॥ 1 ॥
  मैं भोरौ ये चतुर गुजरिया , एक दिन लेगई पकरि उँगरिया ,
  फूटीसी याकी राम कुठरिया ।
  दोहा धरी मटुकिया मो निकट , माखन की तत्काल ।
  माखन दूँगी घनों सौ , चींटी बीनौ लाल ॥
  मैंने याकी चींटी बीनी , ये पति संग गई सोय ॥ 2 ॥
  एक दिना पनघट पे मैया , मैं बैठौएक दु्रम की छैंया ,
  ढिंग बैठ्यो बलदाऊ भैया ।
  दोहा लै पहुँची वहाँ गागरी , रिपटौ याकौ पाम ।
  मेरे गोहन पड़ गई , धक्का दीनों श्याम ॥
  गुलचा दे दे लाल किये , मैं ठाड़ौ रह्यौ रोय ॥ 3 ॥
  तेरे मोंह पै करें बढ़ाई , बाहर निकसत करैं बुराई ,
  ऐसी ब्रज की ढीठ लुगाई ।
  दोहा इनकौ पतियारौ करे , मैं झूठौ ये शाह ।
  चोर नाम मेरौ धरौ , होन न दिंगी ब्याह ॥
  मोते इनने ऐसी कीनी , जैसी करै न कोय ॥ 4 ॥
  
  खातिर कर लै नई गुजरिया
  खातिर कर लै नई गुजरिया , रसिया ठाड़ौ तेरे द्वार ॥ टेक
  ये रसिया तेरे नित न आवै ,
  प्रेम होय जब दर्शन पावै ,
  अधरामृत कौ भोग लगावै ।
  कर मेहमानी अब मत चूकै , समय न बारम्बार ॥ 1 ॥
  हिरदे कौं चौका कर हेली ,
  नेह कौ चन्दन चरचि नवेली ,
  दीक्षा लै बनि जइयो चेली ।
  पुतरिन पलंग बिछाय पलक की करलै बन्द किबार ॥ 2 ॥
  जो कछु रसिया कहै सौ करियो ,
  सासससुर को डर मत करियो ,
  सोलह कर बत्तीस पहरियो ।
  दै दै दान सूम की सम्पति , जीवन है दिन चार ॥ 3 ॥
  सबसे तोड़ नेह की डोरी ,
  जमुना पार उतर चल गोरी ,
  निधरक खेलौ करियो होरी ।
  श्याम रंग चढ़ि जाय जा दिना है जाय बेड़ा पार ॥ 4 ॥
  
  इतनो करि काम हमारो
  हमारो हो , इतनो करि काम हमारो २
  कानसराई और गिंजाई की बारी बनवा देना
  मगरमच्छ का हँसला झूमै , चंद्रमा जड़वा देना
  काँतर की मोइ नथ गढ़वाय दै , जामे लटकै बिच्छू कारो हो
  इतनो करि काम हमारो
  अंबर की मोइ फरिया लाय दै , बिजुरी कोर धरा देना
  जितने तारे हैं अंबर में , उतने नग जड़वा देना
  धरती को पट करों घाघरो , शेषनाग को नारो हो
  इतनो करि काम हमारो
  छत के ऊपर अट्टे के नीचे , चौमहला बनवा देना
  बिन पाटी और बिन सेरये के , पचरंग पलँग नवा देना
  दिन में जापै बूढ़ो सोवै , राति कों है जाइ बारो हो
  इतनो करि काम हमारो
  
  संग चलूँगी उड़ने जहाज में
  वारे लाँगुरिया संग चलूँगी उड़ने जहाज में ,
  कोई बैठूँ ना मोटर कार ॥ टेक ॥
  वारे लाँगुरिया वा दिन गयौ तू भूलिकै ,
  कोई लिख2 भेजे तैंने तार ॥ 2 ॥
  वारे लाँगुरिया अब न आऊँ तेरे फन्दे में ,
  कोई लीजो सोच विचार ॥ 3 ॥
  वारे लाँगुरिया वायदे तिहारे झूठे पड़ि रहे ,
  अब है गई हूँ मैं हुशियार ॥ 4 ॥
  वारे लाँगुरिया ‘प्रभु’ तौ बिठावै उड़ने जाहज में ,
  वोई बेड़ा लगावे पल्लीपार ॥ 5 ॥
  
  मति मारो दृगन की चोट
  मति मारो दृगन की चोट रसिया , होरी में मेरे लगि जायगी ॥
  मैं तो नारि बिराने घर की , तुम जो भरे बड़े खोट ।
  अबकी बार बचाय गई हूँ , घूँघट पट की ओट ॥ मति .
  रसिक गोविन्द वहीं जाय खेलौ , जहाँ तिहारी जोट ।
  ‘चन्द्रसखी’ भज बालकृष्ण छबि , हरि चरनन की ओट
  
  पूजा गोवर्धन की करि लै
  अरी तेरे सब संकट कटि जायें , पूजा गोवर्धन की करिलै ॥ टेक
  अड्डे पै भीर बड़ी हो , मोटर नाँय एक खड़ी हो ।
  अरी तू चल दै चालम चाल ,
  पूजा गोवर्धन की करिलै ॥ अरी .
  जा मानसी गंगा नहियो , गिर्राज कूँ माथ नवइयो ।
  और फिर परिकम्मा कू जाय ,
  पूजा गोवर्धन की करिलै ॥ अरी .
  परिकम्मा में मिलें भिखारी , दीजो भिक्षा उनकूँ डारी ।
  अरी तू पुन्य बड़ौ ही पाय ,
  पूजा गोवर्धन की करिले ॥ अरी .
  मन्दिर जो बीच पड़िंगे , पइसा एकएक चढ़िंगे ।
  अरी तू दर्शन करती जाय ,
  पूजा गोवर्धन की करिले । अरी .
  जब आवै पूछरी को लौठा , बिन खाय जो पड़ौ सिलौठा ॥
  अरी वाय चरनन सीस झुकाय ,
  पूजा गोवर्धन की करिलै ॥ अरी .
  जब राधाकुण्ड कूँ जाबें , वहाँ दोनों कुण्ड में नहावैं ।
  अरी तेरे पाप सभी धुल जाँय ,
  पूजा गोवर्धन की करिलै ॥ अरी .
  तू लौट गोवर्धन आवै , श्रम तेरौ सब हर जावै ,
  अरी जब मानसी गंगा नहाय ,
  पूजा गोवरधन की करिलै ॥ अरी .
  पूजा कौ थाल सजइयो , बर्फी को भोग लगइयो ।
  मुकुट गिर्राज कू शीश नवाय ,
  पूजा गोवरधन की करिलै ॥ अरी .
  गिरिराज से ध्यान लगावे , मन वांछित फल तू पावे ॥
  अरी चह ‘नन्दन’ कहत सुनाय ,
  पूजा गोवरधन की करिलै ॥ अरी .
  
  जमुना किनारे मेरौ गाँव
  जमुना किनारे मेरौ गाँव आ जइयो ॥ टेक ॥
  जमुना किनारे मेरी ऊँची हवेली ,
  मैं ब्रज की गोपिका नवेली ।
  राधा रंगीली मेरौ नाम कि बंशी बजाय जइयो ॥ 1 ॥
  मलमल कै स्नान कराऊँ ,
  घिसघिस चन्दन खौर लगाऊँ ।
  पूजा करूँ सुबह शाम कि माखन माख जइयो ॥ 2 ॥
  खसखस कौ बंगला बनवाऊँ ,
  चुनचुन कलियाँ सेज सजाऊँ ।
  धीरेधीरे दाबूँ में पाम , प्रेमरस पियाय जइयो ॥ 3 ॥
  देखत रहूँगी बाट तुम्हारी
  जल्दी अइयो कृष्णमुरारी ।
  झाँकी करेंगी ब्रजवाम कि हंसमुस्काय जइयो ॥ 4 ॥
  तुम से फँस रहौ प्रेम हमारौ ,
  खिच्चो कह रहौ आटे बारौ ।
  बाबू खलीफा मेरौ काम नैंक करवाय जइयो ॥ 5 ॥
  
  होरी तौ खेलूंगी हरि सौं
  होरी तौ खेलूंगी हरि सौं , कहौ कोई श्यामसुन्दर सौं ॥
  आयौ बसन्त सभी बन फूले , खेतन फूली है सरसों ।
  मैं पीरी भई श्याम के विरह में निकसत प्राण अधर सौं ॥
  कहौ जाय बंशीधर सौ ॥ होरी तौ .
  फागुन में सब होरी खेलत हैं , अपने अपने वर सौं ।
  पिया के वियोग में जोगिन हुइ निकसी , धूरि उड़ावत घरसों ।
  चली मथुरा की डगर सों । होरी तौ .
  ऊधौ जाय द्वारिका में कहियो , इतनी अरज मोरी हरिसों ।
  विरहविथा से जियरा जरत है , जबसे गये हरि घर सों ॥
  दरश देखन को तरसों । होरी तौ .
  ‘सूरदास’ मोरी इतनी अरज है , कृपासिंधु गिरधर सौं ।
  गहरी नदिया नाव पुरानी , किमि उबरें सागर सों ॥
  अरज मेरी राधावर सों ॥ होरी तौ .
  
  जसोदा तेरे लाला ने
  जसोदा तेरा लाला ने मेरी दीनी है मटुकिया फोर ॥ टेक
  अरे याने बैंया मेरी झटकी , सिर पै से मटकी पटकी ।
  मेरे यही जिगर में खटकी ।
  दोहा मटकी डारी फोर कर , माखन दयौ बिगार ।
  गैल रोक ठाड़ो भयौ , जाने बादर डारे फार ॥
  मोय अकेली जान के कान्हा दिखावे जोर । ज .
  याकू जोर ब्रज कौ भारी , अरे मोय दीनी लाखन गारी ।
  जाने बहुत करी मेरी ख्वारी ।
  दोहा ख्वारी अति भारी , करी मन में करूँ विचार ।
  दिल गोता खाता मेरा , पड़ा हुआ मझधार ॥
  कहाँ करूँ कित जाऊँ अरे जाने करकर डारी तोर ॥ ज .
  कहूँ कंस राजा से मैं जाय , अरे जाय लेगौ पकरि मँगाय ।
  वाय सब हाल कहूँ समझाय ।
  दोहा समझा कर सब हाल मैं , कान्हा लऊँ बुलाय ।
  मार लगावै बाँस से , सब मालुम पड़ जाय ॥
  है सब को मालूम अरे ये है माखन कौ चोर ॥ ज .
  
  चोरी माखन की दै छोड़ि कन्हैया
  चोरी माखन की दै छोड़ि
  कन्हैया मैं समझाऊँ तोय
  एक लख धेनु नंद बाबा कें
  नित घर माखन होय
  दधि माखन तू रोज चुरावै
  हँसी हमारी होय
  चोरी माखन की दै छोड़ि
  कन्हैया मैं समझाऊँ तोय . . .
  
  तोय राखूँगी भवन रखवारौ
  लाँगुरिया तोय राखूँगी भवन रखबारौ ॥ टेक ॥
  जा दिन लाँगुर तैने जन्म लियौ है ,
  पर्वत पै बजौ है नगारौ ॥ लाँगुरिया तोय .
  जा दिन लाँगुर मैंने गोद रे धारो ,
  और कच्चे दूधन पारौ ॥ लाँगुरिया तोय .
  जा दिन लाँगुर तैनें होश है सँभारो
  जयजय मात उचारौ ॥ लाँगुरिया तोय .
  जा दिन लाँगुर तैनें खेल खिलायौ ,
  मैंया ने नाच रचाओ ॥ लाँगुरिया तोय .
  जा दिन व्यास तेरे दरश करेगो ,
  वा दिन होय निस्तारो ॥ लाँगुरिया तोय .
  
  आज दिन सोने का कीजो महाराज
  आज दिन सोने का कीजो महाराज
  सोने को सब दिन , रूपों की रात ,
  मोती के कलसे भराऊँ महाराज ॥ आज दिन . . .
  आज बहूरानी मेरे घर में है आई
  नौबतनगाड़े , बजवाऊँ महाराज ॥ आज दिन . . .
  हरेहरे गोबर अँगना लिपाऊँ
  बंदनवारें बँधवाऊँ महाराज ॥ आज दिन . . .
  सखीसहेलिन सबकू बुलवा के
  मंगलगीत गवाऊँ महाराज ॥ आज दिन . . .
  साजसिंगार बहू को करवा के
  राईनोन उतारूँ महाराज ॥
  आज दिन सोने को कीजे महाराज् ॥
  
  नाँय माने मेरौ मनुआं
  मैं तो गोवर्धन कू जाउँ मेरी बीर नाँय माने मेरौ मनुआ ॥
  नाय मानैं मेरौ मनुआं , अरी वीर नाँय मानें मनुआं ॥ मैं तौ .
  नाँय चहिएँ मोय पार परौसिन , नाँय चहिएँ . . .
  इकलीदुकली धाऊँ मेरी बीर ॥ नाय मानें .
  सात सेर की करूँ कढइया , सात सेर की . . .
  अरी मैं तो पूरीपुआ बनाऊँ मेरी वीर
  नाँय मानें मेरौ मनुआं । मैं तौ .
  टोसा बाँध बगल में राखूँ , टोसा बाँध . . .
  अरी मैं तो मन आवे वहाँ खाऊँ मेरी वीर ,
  नाँय माने मेरौ मनुआं । मैं तौ .
  सात कोस की दउँ परिक्रमा , सात कोस की . . .
  अरी मैं तो मानसी गंगा नहाऊँ मेरी वीर ,
  नाँय माने मेरौ मनुआ । मैं तौ .
  श्री गिरिराज पै दूध चढ़ाऊँ , श्री गिरिराज पै . . .
  अरी बर्फी कौ भोग लगाऊँ मेरी वीर ,
  नाँय मानै मेरौ मनुआ ॥ मैं तौ .
  
  जुरि आयौ दल रसिया गोरी को
  जुरि आयौ दल रसिया गोरी को , जुरि आयौ रे ॥ टेक
  इत राधा सिर छत्र बिराजै , उत मोहन गिरधारी कौ ।
  इत ‘राधा जय’ गावैं सहचरी , उतगावै बनवारी कौ ॥ जुरि .
  हमरी राधा रूप की रासी , रस कौ रास बिहारी कौ ।
  हमरी राधा वृन्दावन रानी , हमरौ राज बिहारी कौ ॥ जुरि .
  झांझ ढप अप अप जै बोलत , जै राधा जै मुरारी कौ ।
  प्रेम उमड़घुमड़ दलआवत , साँवरी गोरी जोरी कौ ॥ जुरि .
  
  होरी कौ खिलार
  होरी कौ खिलार , सारी चूंदर डारी फार ॥ टेक
  मोतिन माल गले सों तोरी , लँहगा फरिया रंग में बोरी ।
  कुमकुम मूँठा मारे मार ॥ होरी कौ .
  ऐसौ निडर ढीठ बनवारी , तक मारत नैनन पिचकारी ,
  कर सों घूँघटपट देत टार ॥ होरी कौ
  राह चलत में बोली मारै , चितवन सौं घायल कर डारे ॥
  ग्वालबाल संग लिये पिचकार ॥ होरी कौ .
  भरिभरि झोर अबीर उड़ावै , केशर कीच कुचहिं लगावै ।
  या ऊधम सों हम गईं हार ॥ होरी कौ .
  ननद सुने घर देवै गारी , ऐसे निलज्ज भये गिरधारी ॥
  विनय करत कर जोर तुम्हार ॥ होरी कौ .
  जब सों हम ब्रज में हैं आई , ऐसी होरी नाहिं खिलाई ।
  दुलरौ तिलरो तौरौ हार ॥ होरी कौ .
  कसकत आँख गुलाल है डाला , बड़े घरन की हम ब्रजबाला ।
  तुम ठहरे ग्वारिया गँवार ॥ होरी कौ .
  ऐसौ ऊधम तुम नित ठानौ , लाख कहैं पर एक न मानों ,
  बलिहारी हम ब्रज की नार ॥ होरी कौ .
  धनिधनि होरी के मतवारे , प्रेमिनभक्तन प्रान पियारे ।
  ‘अवधबिहारी’ चरन चित धार ॥ होरी कौ .
  
  दो-दो जोगिनिन के बीच
  दोदो जोगिनिन के बीच अकेलौ लाँगुरिया ॥ टेक
  बड़ी जोगिनी यों कहै मोय टीकौ लादे मोल ।
  छोटी जोगिनी यों कहै मोय हरवा लादै मोल ॥
  दोदो जोगिनिन के .
  बड़ी जोगिनी यों कहै मोय घड़ियाँ लादे मोल ।
  छोटी जोगिनी यों कहै , मोय तगड़ी लादै मोल ॥
  दोदो जोगिनिनि के .
  बड़ी जोगिनी यों कहै मोय साड़ी लादे मोल ।
  छोटी जोगिनी यों कहै मोय सेला लादै मोल ॥
  दोदो जोगिनिन के .
  बड़ी जोगिनी यों कह मोय जूड़ौ लादे मोल ।
  छोटी जोगिनी यों कहै तू लट मेरी दै खोल ॥
  दोदो जोगिनिन के .
  
  बसन्ती रँगवाय दूंगी
  बसन्ती रंगवाय दूँगी जा लाँगुरिया की टोपी ॥
  जो लाँगुर तौपै कपड़ा नाँयें , जो लाँगुर तौपे . . .
  कपड़ा तोय दिवाय दूँगी , जा लाँगुरिया की टोपी . . . ॥
  बसन्ती रंगवाय दूँगी .
  जो लाँगुर तोपे सिमाई नायें , जो लाँगुर ,
  सिमाई मैं मरवाय दूँगी , जा लाँगुरिया की टोपी . . . ॥
  बसन्ती रंगवाय दूँगी .
  जो लाँगुर तोपे कुर्ता नायें , जो लाँगुर ,
  दुपट्टा फारि सिमाय दूँगी , जा लाँगुरिया की टोपी . . . ॥
  बसन्ती रंगवाय दूँगी .
  
  आवे अचक मेरी बाखर में
  आवे अचक मेरी बाखर में , होरी को खिलार ॥
  डारत रंग करत रस बतियाँ ,
  सहजहि सहज लगत आवे छतियाँ ।
  ये दारी तेरौ लगवार ॥ होरी को . आवै .
  जानत नाहिं चाल होरी की ,
  समझत बहुत घात चोरी की ।
  आखिर तो गैयन को ग्वार ॥ होरी को . आवै .
  गारी देत अगाड़ी आवै ,
  आपहु नाचै और मोहि नचावै ।
  देखत ननदी खोले किवार ॥ होरी को . आवै .
  सालिगराम बस्यों ब्रज जब से ,
  ऐसो फाग मच्यो नहिं तब ते ।
  इन बातन पै गुलचा खाय ॥ होरी को . आवै .
  
  बरसाने में सामरे की होरी रे
  बरसाने में सामरे की होरी रे ॥ टेक
  उड़त गुलाल लाल भये बदरा , मारत भरि भरि झोरी रे ॥
  कै मन तो यानै रंग घुरायौ , कै मन केशरि घोरी रे ।
  नौ मन तो यानै रंग घुरायो , दस मन केशर घोरी रे ।
  कौन गाम के कुँवर कन्हैया , कौन गाम की गोरी रे ।
  नन्दगाँव को कुमर कन्हैया , बरसाने की गोरी रे ।
  कहा हाथ में कृष्ण कन्हैया , कहा हाथ में लिये गोरी रे ।
  ढाल हाथ में कुमर कन्हैयाजी , लठा हाथ में गोरी रे ।
  कहा कर रहे ग्वाल बाल सब , कहा करें सब गोरी रे ।
  ढाल रोपिरहे ग्वाल बाल सब , लठा चलाय रहीं गोरी रे ॥
  
  छोटी-छोटी गइया
  छोटीछोटी गइया छोटेछोटे ग्वाल ,
  छोटौ सो मेरौ मदन गोपाल ।
  आगेआगे गइया , पीछेपीछे ग्वाल ,
  बीच में मेरो मदन गोपाल ।
  छोटीछोटी गइया . . .
  कालीकाली गइया गोरेगोरे ग्वाल ,
  श्याम वरन मेरौ मदन गोपाल ॥
  छोटीछोटी गइया . . . छोटौ सै मैरो . . . . . ॥
  घास खाएँ गइया , दूध पीवे ग्वाल ,
  माखन तो खावै मेरौ मदन गोपाल ,
  छोटीछोटी गइया . . . छोटौ सै मैरो . . . . . ॥
  छोटीछोटी लकुटी , छोटेछोटे हाथ ,
  बंसी बजावे मेरौ मदन गोपाल ॥
  छोटीछोटी गइया . . . छोटौ सै मैरो . . . . . ॥
  छोटीछोटी सखियाँ मधुबन बाग
  रास रचावे मेरौ मदन गोपाल ।
  छोटीछोटी गइया . . . छोटौ सै मैरो . . . . . ॥
  छोटौ सौ मेरौ मदन गोपाल ॥
  
  बधाए आए अँगना लिपाए रखती रे
  बधाए आए अँगना लिपाए रखती रे ॥ 2
  जो मैं ऐसो जानती , ससुरजी आयेँगे आज ,
  ससुरजी लिए , हुक्का मँगाए रखती रे । बधाए . . .
  जो मैं ऐसो जानती , जेठजी आयेँगे आज ,
  जेठजी लिए चाय बनाए रखती रे । बधाए . . .
  जो मैं ऐसो जानती देवर जी आयेँगे आज ,
  देवर जी लिए रंग मँगाए रखती रे । बधाए . . .
  जो मैं ऐसो जानती , नंदेऊ आयेँगे आज ,
  नंदेऊ लिए पान मँगाए रखती रे । बधाए . . .
  जो मैं ऐसो जानती राजाजी आयेँगे आज ,
  राजाजी लिए पलंग सजाए रखती रे । बधाए . . .
  
  सामन आयौ बहना मेरी रँगीला
  सामन आयौ बहना मेरी रंगीला जी ,
  एजी कोई आई हरियाली तीज ॥ 1 ॥
  कारे पीरे बदरा लगत सुहावने जी ,
  ऐजी कोई घटा उठी हैं घनघोर ॥ 2 ॥
  बादल गरजे चमके बीजुरी जी ,
  ऐजी कोई मोर करें बन शोर ॥ 3 ॥
  नहनी 2 बुँदियाँ मेहा बरसते जी ,
  ऐजी कोई पवन चलै झकझोर ॥ 4 ॥
  कोयल कूके हरियल डार पैजी ,
  ऐजी कोई दादुर कर रहे शोर ॥ 5 ॥
  पापी पपिया पिया 2 मति करे जी ,
  ऐजी तेरी डारूँगी पंख मरोर ॥ 6 ॥
  मेरे पिया तो छाये परदेश में जी ,
  एजी मेरौ जोबन लेत हिलोर ।
  
  कृष्ण हिंडोले बहना मेरी पड़ गये जी
  कृष्ण हिंडोले बहना मेरी पड़ गये जी ,
  ऐजी कोई आय रही अजब बहार ॥ 1 ॥
  सावन महीना अधिक सुहावनौ जी ,
  ऐजी जामें तीजन कौ त्यौहार ॥ 2 ॥
  मथुरा जी की शोभा ना कोई कहि सके जी ,
  ऐजी जहाँ पै कृष्ण लियौ अवतार ॥ 3 ॥
  गोकुल में तो झूले बहना पालनो जी ,
  ऐजी जहाँ लीला करीं अपार ॥ 4 ॥
  वृन्दावन तो बहना सबते हैं बड़ौरी ,
  एजी जहाँ कृष्ण करे रस ख्याल ॥ 5 ॥
  मंदिर2 झूला बहना मेरी परि गये जी
  एजी जामें झूलें नन्दकुमार ॥ 6 ॥
  राग रंग तो घर घर है रहे जी ,
  ऐजी बैकुण्ठ बन्यौ दरबार ॥ 7 ॥
  बाग बगीचे चारों लग लग रहे जी ,
  ऐजी जिनमें पक्षी रहे गुंजार ॥ 8 ॥
  मोर पपैया कलरब करत हैं जी ,
  ऐजी कोई कोयल बोलत डार ॥ 9 ॥
  पावन यमुना बहना मेरी बहि रही जी ,
  ऐजी कोई भमर लपेटा खाय ॥ 10 ॥
  ब्रजभूमी की बहना छवि को कहैजी ,
  ऐजी जहाँ कृष्ण चराईं गाय ॥ 11 ॥
  महिमा बड़ी है बहना बैकुण्ठ तै जी ,
  एजी यहाँ है रहे जै 2 कार ॥ 12 ॥
  
  जसोदा तेरे लाला ने माटी खाई
  जसोदा सुन माई , तेरे लाला ने माटी खाई ॥ टेक
  अद्भुत खेल सखन संग खैल्यौ , इतनौ सौ माटी को डेल्यौ
  तुरत श्याम ने मुख से मेल्यौ , जानै गटकगटक गटकाई ॥ 1 ॥
  माखन कू कबहूँ ना नाटी , क्यों लाला तैनें खाई माटी
  धमकावै जसुदा लै साँटी , जाय नेंक दया नहिं आई ॥ 2 ॥
  ऐसौ स्वाद नांय माखन में , नाँय मिश्री मेवा दाखन में
  जो रस ब्रजरजके चाखन में , जानें भुक्ति को मुक्ति कराई ॥ 3 ॥
  मुख के माँहि आँगुरी मेली , निकर परी माँटी की डेली
  भीर भई सखियन की भेली , जाय देखें लोग लुगाई ॥ 4 ॥
  मोहन कौ म्हौड़ौ फरवायौ , तीन लोग वैभव दरसायौ
  जब विश्वास जसोदाए आयौ , ये तो पूरन ब्रह्म कन्हाई ॥ 5 ॥
  जा रजकू सुरनर मुनि तरसें , धन्यभाग्य जो नितप्रति परसैं ,
  जिनकी लगन लगी होय हरसैं , कहें ‘घासीराम’ सुनाई ॥ 6 ॥
  
  श्याम मोते खेलौ न होरी
  पा लागूँ कर जोरी , श्याम मोते खेलौ न होरी ॥ टेक
  गौएं चरायन को निकली हूँ , सासननद की चोरी ।
  चुनरी मोरी रंग में न बोरो , इतनी अरज सुनो मोरी ,
  करौ न बहियाँ झकझोरी ॥ 1 ॥
  छीनछपट मोरे हाथ से गागर , जोर ते बहियाँ मरोरी ,
  दिल धड़कत है सांस चढ़ते है , देह कंपति सब मोरी ,
  दुख नहिं जात कहौ री ॥ 2 ॥
  अबीर गुलाल लपेटि गयौ मुखसे , सारी सुरंग रंग बोरी ।
  सासु हजारन गारी दइहै , बालम जियत न छोरी ,
  हृदय आतंक छयौ री ॥ 3 ॥
  फाग खेल कै तैनें रे मोहन , कीनी का गति मोरी ॥
  ‘सूरदास’ मोहन छबि लखिकै , अति आनन्द भयौ री ,
  सदा उर बास करौ री ॥ 4 ॥
  
  मैया कर दै मेरौ ब्याह
  बालक श्री कृष्ण जसोदा माँ से कहते हैं
  झूठेई कहै सगाई करूँ , बात क्यों राखे चोरी की ।
  मैया कर दै मेरो ब्याह , मँगाय दै दुलहिन गोरीसी ॥
  गोरी गुनवारी , होय भोरीसी बिचारी ,
  झलकारे नथवारी , बड़े गोप की लली ।
  लली ढूँढ़ दैरी माय , यामें कहा तेरौ जाय ,
  झट दुल्हा बनाय , बात मान ले भली ॥
  भली छोटे हाथन बीच , रचाय दे मेंहदी थोरीसी ।
  मैया कर दै मेरौ ब्याह . ॥ 1 ॥
  थोरीसी बरात , ग्वालबाल पाँच सात ,
  मलि हरदी मो गात , सीस सेहरा बँधाय ।
  धाय कर पूरी रीत , गोपी गाय देंगी गीत ,
  दे दे नयौ पटपीत , बागौ रेशमी धराय ।
  धर मुकुट ब्याहिबे जाऊँ , कछाय दै कछनी कोरीसी
  मैया कर दै मेरौ ब्याह . ॥ 2 ॥
  कोरी करै बात , बुरौ बलदाऊ भ्रात ,
  लै न जाऊँगो बरात , राखै कबहु न मेल ।
  मेल राखै न कबहु , ताय भोरौ कहैं तुहु ,
  मैया ढूँढ़ दै बहू , सब बन जाय खेल ।
  खेलन वा दिन घर आई , काहू की छोरी भोरीसी ।
  मैया कर दै मेरौ ब्याह . ॥ 3 ॥
  भोरी ऐसी ढुँढ़वाय , ले गोदी में बिठाय ,
  रूठ जाऊँ ले मनाय , कर राखै मन बस ।
  बस बाबा ते बचाय , मेरी बियार करै आय ,
  हौलेहौले बतराय , आये बातन में रस ।
  रसगाहक दुलहिन ‘श्याम’ , प्रीत बढ़े चन्द्र चकोरीसी ।
  मैया कर दै मेरौ ब्याह . ॥ 4 ॥
  
  हमारी द देओ आरसी
  हँसके माँगे चन्द्रावली हमारी दे देओ आरसी ॥ टेक
  मनसुख नें मुख देखन लीनी जी ।
  हाथन में चलती कर दीनी जी ॥
  चली कछु बानें ऐसी चाल कि देखत रह गईं सब ब्रजबाल ,
  लायकैं दीनी तुम्हें गुपाल ।
  दोहा दीनी तुमको लायकैं , दीजै हमें गहाय ।
  बिना आरसी जाऊँगी , घर में सास रिस्साय ॥
  घर में सस रिस्याय , होत दीखे तकरार सी ॥ हँसके .
  तो तौ ग्वालिन चढ़ रही सेखी जी ।
  नाहिं आरसी मैंने तेरी देखी जी ॥
  चोरि मनसुख ने कब कर लई , लायके मोकू कब क्यों दई ।
  आरसीदार अनौखी भई ॥
  दोहा तुही अनौखी आरसी , ब्रज में पहिरनहार ।
  जोवन ज्वानी जोर से , है रही तू सरसार ॥
  है रही तू सरसार नार खिल रही अनार सी ॥ हँसके .
  तू तौ ओढ़े लाला कम्बल कारौ रे ।
  कहा आरसी कौ परखनहारौ रे ॥
  मुकुट मुरली कुण्डल को मोल , मेरी आरसी बनी अनमोल ।
  बोलत क्यों है बढ़बढ़ के बोल ॥
  दोहा बढ़बढ़ के बोलै मती , जनम चराये ढोर ।
  घरघर में ते जायके , खायौ माखन चोरि ॥
  खायौ माखन चोरि , लाल तुम बड़े बनारसी ॥ हँसके .
  चन्द्रावलि चतुराई दिखावै जी ।
  आप शाह मोय चोर बताबै जी ॥
  जात गूजर दधि बेचनहार , अपनी रही बड़ाई मार ।
  आरसी दऊँ मानलै हार ॥
  दोहा हार मानके कहेगी , मुझ से जब ब्रजनार ।
  धमकी ते दुंगो नहीं , चाहें कहै हजार ॥
  चाहंे कहै हजार बोल , तेरौ कौन सिपारसी ॥ हँसके .
  चन्द्रावलि मन में मुस्काई जी ।
  तुरत आरसी श्याम गहाई जी ।
  आरसी दै दीनी नन्द नन्द , ग्वालिनी चली मान आनन्द
  कृष्ण कौ बुरौ प्रीत को फन्द ॥
  दोहा बुरौ प्रीत कौ फन्द है , साँचे मन से प्रेम
  प्रेमिन के बस आयके , बिसर जाय सब नेम
  ‘घासीराम’ जीत गये मोहन , ग्वालिन हार सी ॥ हँसके .
  
  लाल मेरी अँगिया न छूऔ
  लाल मेरी अँगिया न झूऔ ,
  तिहारे करूँगी कपोलन लाल ॥ टेक
  यह अँगिया नाहिं धनुष जनक को ,
  छुबत टुटौ तत्काल ॥ लाल .
  नहिं अँगिया गौतम की नारी ,
  छुबत उड़ी नन्दलाल ॥ लाल .
  गिरिधर धारि भये गिरधारी ,
  नहिं जानौ बृजलाल ॥ लाल .
  जावौ तुम खाबौ सुदामा के तन्दुल ,
  गैयन के प्रतिपाल ॥ लाल .
  कहा बिलोकत कुटिल भृकुटि कर ,
  नाहिं है पूतना काल ॥ लाल .
  यह अँगिया काली नहिं समझो ,
  नथ्यौ जाय पाताल ॥ लाल .
  इतनी सुन मुसकाय साँवरे ,
  लियौ अबीर गुलाल ॥ लाल .
  ‘सूरश्याम’ मुख मसक छिड़क अंग ,
  सखियाँ करीं निहाल ॥ लाल .
  
  कियौ महारास प्रभु बन में
  कियौ महारास प्रभु बन में , वृन्दावन गुल्म लतन में ॥
  बन की शोभा अति प्यारी , जहाँ फूल रही फुलवारी ।
  सोलह हजार ब्रजनारी , द्वै द्वै न बीच एक गिरिधारी ॥
  झ़ड़ताथेताथेई नचत घूँघरू बजत झूम झन झनन ।
  सारंगी सनन करत तमूना तनन ॥
  सप्त सुरन सों बजत बाँसुरी , शोर भयौ त्रिभुवन में । वृ .
  बंशी को घोर भयौ भारी , मोहे सुन मुनि तपधारी ।
  जड़ पशु पक्षी नरनारी , शिवसमाधि खुल गई तारी ॥
  झड़ सुन जमुना जल भयौ अचल , सिथिल भये सकल ।
  जीव बनचारी , मनमोहन बीन बजाय मोहिनी डारी ॥
  जहाँ के तहाँ थिर रहे परी धुन बंशी की श्रवनन में । वृ .
  जब उठ धाये त्रिपुरारी , जमुना कहै रोक अगारी ।
  गुरु दीक्षा लेओ हमारी , जब करौ रास की त्यारी ॥
  झड़ नहीं पुरुषकौ अधिकार , सजाशृंगार नारि बनजाओ ।
  तब महारास के दरशन परसन पाओ ।
  जमुना के बचन सुने , शिव जान गये सब मन में ॥ वृ .
  जब खाय भंग कौ गोला , जमुना में धोय लियौ चोला ।
  गोपी बन गये बंभोला , यों नवल नार अनबोला ॥
  झड़ जहाँ है रह्यौ रास विलास , पहुंच गये पास , भये अनुरागे
  शिव शंकर सखियन संग नाचने लागे ।
  भूल गये कैलाश वास , हर है रहे मगन लगन में । वृ .
  गोपिन संग नृत्य कर्यो है , हिरदे आनन्द भर्यो है ।
  जब शिव पहिचान पर्यौ है , गोपेश्वर नाम धरयौ है ॥
  झड़सब गोपी भई प्रसन्न , धन्य प्रभु धन्य मधुर बीनाकी
  कर महारास निशि कीनी छै महीना की ।
  ‘घासीराम’ कृपा सों छीतर बस रह्यौ गोवरधन में ॥ वृ .
  
  चलै तो दर्शन करि आवैं
  देवी मैया कौ जुड़ौ है दरबार ,
  लँगुरिया चलै तो दर्शन करि आबें ॥ टेक
  बाग तमाशे हम गये , देख बाग तमाशे . . .
  डाली डाली पै लगी हैं तस्वीर ॥ लँगुरिया .
  ताल तमाशे हम गये , देख ताल तमाशे हम गए . . .
  घाट घाट पै लगा दयीं तस्वीर ॥ लँगुरिया .
  कुआ नहाने हम गये , कुआ पै नहाने . . .
  गगरी गगरी पै लगी वहाँ तस्वीर ॥ लँगुरिया .
  महल तमाशे हम गये , देख महल तमाशे . . .
  खिड़की2 पै लगा दयीं तस्वीर ॥ लँगुरिया .
  सेज पौढ़न जब हम गये , सेज पौढ़न . . .
  तकिया 2 पै लगी वहाँ तस्वीर ॥ लँगुरिया .
  
  गड़ौ है हिंडोला नौलख बाग में
  गड़ौ है हिंडोला नौलख बाग में जी ,
  ऐजी जहाँ झूले कुँवरि निहाल । 1 ।
  लम्बे2 झोटा दे रही ऊदा भाट की जी ।
  एजी कोई आय रही अजब बहार । 2 ।
  सात सहेली झूलें मिल संग में जी ,
  ऐजी कोई गावत राग मल्हार । 3 ।
  घुमड़ि 2 के बादल गरजते जी ,
  ऐजी कोई नहनीनहनी पड़त फुहार । 4 ।
  रिमझिम 2 मेहा बरसते जी ।
  ऐजी कोई सीरीसीरी चलति बयारि । 5 ।
  कोकिल बैनी गावें कामिनी जी ,
  ऐजी कोई आनंद बढ़े अपार । 6 ।
  मोर पपीहा बोलत बाग में जी
  ऐजी कोई कोयल रही है पुकार । 7 ।
  अधिक सुहावनो सावन मास है जी ।
  ऐजी जाकी शोभा अपरम्पार । 8 ।
  
  आई है फूलों की बहार
  आई है फूलों की बहार , बधाई होवै ।
  पहली बधाई याके , बाबा कू होवै ।
  दादी न गाए मंगला चार , बधाई होवै । आई है फूलों . . .
  दुजी बधाई याके , ताऊ कू होवै ।
  ताई ने गाए मंगलाचार , बधाई होवै आई है फूलों . . .
  तीजी बधाई याके , चाचा कू होवै ।
  चाची ने गाए मंगलाचार , बधाई होवै । आई है फूलों . . .
  चैथी बधाई याके , फूफा कू होवै ।
  बुआ ने सतिए लगाए बधाई होवै । आई है फूलों . . .
  पाँचवीं बधाई याके , नाना कू होवै ।
  नानी ने भेजो छुछक आज , बधाई होवै । आई है फूलों . . .
  छटी बधाई याके , मामा कू होवै ।
  मामी ने गाए मंगलाचार , बधाई होवै । आई है फूलों . . .
  सातवीं बधाई याके , बाबुल कू होवै ।
  आँगन में छाई खुशियाँ आज , बधाई होवै ।
  आई है फूलों की बहार , बधाई होवैं ।
  
  बनि गए नन्द लाल लिलिहारी
  दोहा श्री राधे से मिलन को , कियो कृष्ण विचार ।
  बन्शी मुकुट छिपायके , घरौ रूप लिलहारि ॥
  बनि गये नन्दलाल लिलहारी , लीला गुदवाय लेओ प्यारी ।
  लहँगा पहन ओढ़ सिर सारी ।
  अँगिया पहरी जापै जड़ी किनारी ॥
  शीश पै शीश फूल बैना , लगाय लियौ काजर दोऊ नैना ।
  पहन लियो नखशिख सौं गहना
  दोहा नखशिख गहनों पहिर कै , कर सोलह सिंगार ।
  बलिहारी नैद नन्दन की , बनि गए नर से नारि ॥
  बन गए नर से नारि कि झोली कंधा पै डारी ॥ 1 ॥
  धरी कन्धा झोली गठरी ।
  गैल बरसाने की पकरी ॥
  महल वृषभान चले आये , नहीं पहचान कोऊ पाये ।
  श्याम अति मन में हुलसाये ॥
  दोहा महल श्री वृषभान के , दई आवाज लगाय ।
  नन्दगाम लिलहार मैं , कोउ लीला लेउ गुदाय ॥
  लीला लेउ गुदाय गरी मैं हूँ गोदनहारी ॥ 2 ॥
  राधिका सुन लिलिहारिन बैन ।
  लगी ललिता से ऐसे कहन ॥
  बुलाओ लिलिहारिन कूँ जाय , मैं यापै लीला गुदाय ।
  बिसाखा लाई तुरत बुलाय ।
  दोहा लिलिहारिन कौ रूप लखि , श्री वृषभान कुमारि ।
  हंसहंस के कहने लगी , लई पास बैठारि ॥
  लीला मो तन गोद सुघड़ कैसी गोदनहारी ॥ 3 ॥
  शीश पे लिखदै श्री गिरधारी जी ।
  माथे पै लिख मदनमुरारी जी ॥
  दृगन पै लिखदै दीनदयाल , नासिका पै लिखदै नन्दलाल ।
  कपोलन पे लिख कृष्णगुपाल ।
  दोहा श्रवन पै लिख साँवरौ , अधरन आनन्दकन्द ।
  ठोड़ी पै ठाकुर लिखो , गल में गोकुलचन्द ॥
  छाती पै लिख छैल , दोऊ बाहन पे बनवारी ॥ 4 ॥
  हाथ पै हलधर जू को भैया जी ।
  उंगरिन पै आनन्द करैया जी ॥
  पेट पे लिख दै परमानन्द , जाँघ पै लिख दै जैगोविन्द ।
  नाभि पे लिख दै श्री नन्दनन्द ।
  दोहा घोंटुन में घनश्याम लिख , पिडरिन में प्रतिपाल ।
  चरनन में चितचोर लिख , नख पै नन्द को लाल ।
  रोम रोम में लिखो रमापति , राधाबनवारी ॥ 5 ॥
  लीला गोद प्रेमगश आयौ जी ।
  तनमन कोा सब होश गमायौ जी ॥
  खबर झोलीडंडा की नाँय , धरन पै चरन नाँय ठहराँय ।
  सखी सब देखत ही रह जाँय ।
  छन्द देखत सखी सब रह गई , झगरौ निरखकर फंद को ।
  बीसौ बिसै दीखे सखी , छलिया है ढोटा नन्द कौ ।
  अँगिया में वंश छिप रही , राधे ने लई निहारकैं ।
  हे प्यारी हे प्यारी कही भेंटे हैं भुजा पसार कें ।
  ‘घासीराम’ जुगल जोड़ी पै , बारबार बलिहारी ॥ 6 ॥
  बन गए नन्दलाल . ॥
  
  मति मारौ श्याम पिचकारी
  मति मारौ श्याम पिचकारी , अब देऊँगी मैं गारी ॥ टेक
  भीजैगी लाज नई मेरी अँगिया , चूँदरि बिगरैगी न्यारी ।
  देखैगी सास रिसायेगी मोपै , संग की ऐसी हैं दारी ,
  हँसेंगी दैदै तारी ॥ मति मारौ .
  घाटबाट सब सों अटकत हौ , लैलै रारि उधारी ।
  कहाँ लौं तेरी कुचाल कहौं मैं , एकएक ब्रजनारी ,
  जानति करतूत तिहारी ॥ मति मारौ .
  मूठि अबीर न डारौ दृगन में , दूखेंगी आँखि हमारी ।
  ‘नारायण’ न बहुत इतराबौ , छाँड़ौ डगर गिरधारी ,
  नयेनये तुम हो खिलारी ॥ मति मारौ .
  
  कैसो ये देश निगोरा
  कैसो ये देश निगोरा , जगत होरी ब्रज होरा ॥
  मैं जमुना जल भरन जात ही , देखि रूप मेरौ गोरा ।
  मोते कहें चलौ कुंजन में , तनकतनक से छोरा ॥
  परे आंखिन में डोरा । कैसौ .
  जियरा देखि डरानौ री सजनी , लाज शरम की ओरा
  कहाँ बालक , कहाँ लोग लुगाई , एक ते एक ठिठोरा ॥
  काहू सों काहू कौ जोरा ॥ कैसौ .
  निपट निडर नन्दकौ री सजनी , चलत लगावत चोरा
  कहत ‘गुमान’ सिखाय सखन मेरौ , सिगरौ अंग टटोरा
  न मानत करत निहोरा ॥ केसौ .
  
  बाबुल मेरो ब्याह रचाओ
  रचाओ हो बाबुल मेरो ब्याह रचाओ २
  कैऊ कल्प बीत गये याकों
  तौऊ भई नहिं शादी है
  ब्रह्मा विष्णु गोद खिलाये
  महादेव की दादी है . . . .
  
  ये बिगाड़ो लाँगुरिया
  नईनई फैशन की जोगिन ने ये बिगाड़ौ लाँगुरिया ॥ टेक ॥
  बिगाड़ौ लाँगुरिया , रे बिगाड़ौ लाँगुरिया ॥ नयीनयी .
  पानी भरन को मैं चलूँ तो पीछे चल दे लाँगुरिया ,
  मेरे मन में ऐसीऐसी आवै कुआ ढकेलू लाँगुरिया ॥
  नयीनयी फैशन की .
  गोबर थापन मैं चलूँ तो पीछे चलदे लाँगुरिया ,
  मेरे मन में ऐसीऐसी आबै गोबर में थापूँ लाँगुरिया ॥
  नयीनयी फैशन की .
  रसोई तपन को मैं चलूँ तो पीछे आवै लाँगुरिया ,
  मेरेे मन में ऐसी2 आवै बेलन से मारूँ लाँगुरिया ॥
  नयीनयी फैशन की .
  सेज पौढ़न को जब मैं जाऊँ पीछे से आवै लाँगुरिया ,
  मेरे मन में ऐसीऐसी आवै पलका से ढकेलूँ लाँगुरिया ,
  नयीनयी फैशन की .
  
  मैं तो सोय रही सपने में
  मैं तो सोय रही सपने में , मोपै रंग डारौ नन्दलाल ॥
  सपने में श्याम मेरे घर आये , ग्वाल बाल कोई संग न लाये ,
  पौढ़ि पलिका पै गये मेरे संग , टटोरन लागे मेरौ अंग ,
  दई पिचकारी भरभर रंग ॥
  दोहा पिचकारी के लगत ही मो मन उठी तरंग
  जैसे मिश्री कन्द की , मानों पी लई भंग ॥
  मानो पी लई भंग , गाल मेरे कर दिये लाल गुलाल ॥ 1 ॥
  खुले सपने में मेरे भाग , कि मेरी गई तपस्या जाग ,
  मनाय रही हंसिहंसि फाग सुहाग ।
  दोहा हंसहंसि फाग मनावत , चरन पटोलत जाउँ
  धन्यधन्य या रैन कू , फिर ऐसी नहिं पाउँ ॥
  फिर ऐसी नहि पाउँ , भई सपने में माला माल ॥ 2 ॥
  इतने में मेरे खुल गये नैना , देखूँ तो कछु लैन न दैना ।
  पड़ी पलिक पै मैं पछितात , कि मीड़त रह गई दोनों
  हाथ । मन की मन में रह गई बात ।
  दोहा मन की मन में रह गई , है आयौ परभात ।
  बज्यौ फजर कौ गंजर , रहे तीन ढाक के पात ॥
  तीन ढाक के पात , रहीकंगालिन की कंगाल ॥ 3 ॥
  होरी कौ रस रसिकहि जानें , रसकूँ कूर रहा पहिचाने ।
  जो रस देखौ ब्रज के मांहि , सो रस तीन लोक में नांहि ,
  देखके ब्रह्मादिक ललचाँय ॥
  दोहा ब्रह्मादिक ललचावते , धन्यधन्य ब्रजधाम ।
  गोबरधन दसबिसे में , द्विजवर घासीराम ॥
  द्विजवर घासीराम , सदा ये कहैं रसीले ख्याल ॥ 4 ॥
  
  मैं होरी कैसे खेलूँ री
  मैं होरी कैसे खेलूँ री जा साँवरिया के संग रंग मैं होरी
  कोरेकोरे कलश मँगाये उनमें घोरौ रंग ।
  भर पिचकारी ऐसी मारी चोली हो गई तंग ॥ रंग में .
  नैनन सुरमा दाँतन मिस्सी रंग होत भदरंग ।
  मसक गुलाल मले मुख ऊपर बुरौ कृष्ण कौ संग ॥ रंग में
  तबला बाज सारंगी बाजी और बाजी मृदंग ।
  कान्हा जी की बाँसुरी बाजे राधाजी के संग ॥ रंग में
  चुनरी भिगोये , लहँगा भिगोये छूटौ किनारी रंग ।
  सूरदास कौ कहा भिगोये कारी कामर अंग ॥ रंग में
  
  तेरौ जनम सुफल है जाय
  तेरौ जनम सुफल है जाय लगायलै रज ब्रजधाम की । टेक ।
  काट दें पाप तेरे ब्रजराज ,
  लगाय लै परिकम्मा गिर्राज
  बनें सब तेरे बिगड़े काज ।
  दोहा काम तेरे बिगड़े सभी , दें बनाय वृजचन्द ।
  करते भव से पार हैं , वे माधवचन्द मुकुन्द ॥
  हृदय के पट खोल और , करि झाँकी श्याम की ॥ 1 ॥
  मानसी गंगा कर स्नान ,
  प्रेम से चरनामृत कर पान ,
  लगा मंसा देवी से ध्यान ।
  दोहा दर्शन कर महादेव के , पूरन करें मुराद ।
  चकलेश्वर महादेव जी , हरें तेरी सब व्याधि ॥
  हरें तेरी सब व्याधि , लगा लौ तू शिव नाम की ॥ 2 ॥
  दान घाटी पै दूध चढ़ाय ,
  प्रेम सै दै परसाद लगाय ,
  बाँट विप्रन को भोग उठाय ।
  दोहा परिकम्मा कर नेम से , सात बार तू यार ।
  दण्डौती कर प्रेम से , है जाय भव से पार ॥
  हे जाय भव से पार , लगा रट तू राधेश्याम की ॥
  लगाय लै गोता चलती टैम ,
  धार कै हर पूनों कौ नैम ,
  करियो दर्शन उठिते खैम ।
  दोहा कीने जितने पाप हैं , धुलें सभी अज्ञान ।
  कामक्रोध और मोह को तजि मुरख नादान ॥
  कहते ‘गेंदालाल’ भजन कर पुतली चाम की ॥
  
  